**Kirkko ja kaupunki** on Suomen laajalevikkisin seurakuntalehti ja verkkomedia. Lehti toimitetaan osoitteellisena jakeluna pääkaupunkiseudulla Suomen evankelis-luterilaisen kirkon jäsenille. Levikki on 340 000 kappaletta.

Kirkko ja kaupungin verkkomedia julkaisee uutta sisältöä päivittäin. Vuonna 2022 kirkkojakaupunki.fi-sivustolla kävi median oman kävijäseurannan mukaan joka viikko keskimäärin noin 50 000 eri kävijää. Rampanelin tekemän käyttäjätutkimuksen mukaan vuonna 2020 verkkomedian käyttäjistä 40 prosenttia on 16–34-vuotiaita ja 54 prosenttia naisia.

Samaan mediaperheeseen Kirkko ja kaupungin kanssa kuuluu Jouluradio. Kansallisen radiotutkimuksen mukaan Jouluradiolla oli vuoden 2019 joulukuussa 779 000 kuuntelijaa viikossa. Jouluradio oli koko Suomen viidenneksi kuunnelluin radiokanava joulukuussa.

Historia
--------

Lehti perustettiin nimellä *Helsingin kirkkosanomat*. Ensimmäinen numero ilmestyi 21. syyskuuta 1942. Helmikuusta 1943 lehti ilmestyi 6–7 kertaa vuodessa. Nimen *Kirkko ja kaupunki* lehti sai vuonna 1960, ja samalla se alkoi ilmestyä lähes viikoittain. Nimi juontuu Helsingissä pidetystä samannimisestä suuresta seurakuntatapahtumasta.

Aluksi lehteä kustansi Helsingin seurakuntayhtymä itse. Vuodesta 1987 vuoteen 2016 kustantamisesta huolehtivat kaupalliset kustantajat, ja seurakuntayhtymä säilyi julkaisijana.

Vuonna 2015 alkoivat pääkaupunkiseudun seurakunnat tehdä entistä tiiviimpää yhteistyötä. Ne perustivat yhteisen verkkomedian, joka sai nimen *Valomerkki.* Siinä julkaistiin Valomerkin oman toimituksen tuottaman aineiston lisäksi Helsingin seurakuntien lehden *Kirkko ja kaupungin* sekä Vantaan seurakuntien lehden *Vantaan Laurin* ja Espoon seurakuntien lehden *Essen* aineistoa. Sivusto tunnettiin Valomerkki-nimellä noin kaksi vuotta eli vuoden 2016 loppuun.

Vuoden 2017 alusta lähtien pääkaupunkiseudun seurakuntien yhteisen verkkomedian nimi on ollut *Kirkkojakaupunki.fi*. Vuonna 2017 Helsingin *Kirkko ja kaupunki* sekä *Esse* ja *Vantaan Lauri* yhdistivät voimansa myös paperilehden tekemisessä. Koko pääkaupunkiseudun yhteinen seurakuntalehti sai nimekseen *Kirkko ja kaupunki*. Samalla lehti harvensi ilmestymistiheyttään ja alkoi ilmestyä noin joka toinen viikko. Helsingin seurakuntayhtymä ryhtyi jälleen kustantajaksi.

Kritiikkiä
----------

MTK:n puheenjohtaja Juha Marttila hermostui pastori Kari Kuulan *Kirkko ja kaupunki* -lehden kolumnista, jossa tämä arvosteli eläinten tehotuotantoa. MTK teki kantelun tuomiokapitulille. Päätoimittaja Heinimäki poisti kolumnin, mikä on herättänyt keskustelua.

Päätoimittajat
--------------

Päätoimittajana ovat *Kirkko ja kaupungin* historian aikana toimineet:

* Heimer Virkkunen 1942–1954
* Erkki Kario 1955–1966
* Juhani Simojoki 1967–1992
* Seppo Simola 1992–2016
* Jaakko Heinimäki 2017–2022
* Pauli Juusela 2023–

Lähteet
-------

1. ↑  Käyttäjä- ja käytettävyystutkimus, kirkkojakaupunki.fi. Rampanel Oy, kesäkuu 2020.
2. ↑  Jouluradio 2019, Kansallinen radiotutkimus, Finnpanel.
3. ↑  Tähän on tultu *Kirkko ja kaupunki*. Viitattu 2017-7-10.
4. ↑  Valomerkki aloittaa verkossa *kirkkojakaupunki.fi*. Viitattu 2017-7-10.
5. ↑  Essen, Kirkko ja kaupungin sekä Vantaan Laurin yhdistyminen varmistui *kirkkojakaupunki.fi*. Viitattu 2017-7-10.
6. ↑  Pääkaupunkiseudun seurakuntalehdet yhdistyvät *kirkkojakaupunki.fi*. Viitattu 2017-7-10.
7. ↑  Uuden yhteisen median nimeksi Kirkko ja kaupunki *kirkkojakaupunki.fi*. Viitattu 2017-7-10.
8. ↑  Samuli Suonpää MTK penää nyt tuomiokapitulilta, pysyikö pappi kirkon opetuksessa, Suomen Kuvalehti 5.2.2021
9. ↑  Jaakko Heinimäki,  Kirkko ja Kaupunki
10. ↑  Tuure Hurme: Uuden Kirkko ja kaupungin päätoimittajaksi on valittu Jaakko Heinimäki *Kirkko ja kaupunki*.  10.10.2016. Viitattu 2017-7-10.
11. ↑  Huttunen, Juhani: Kirkko ja kaupungin päätoimittajaksi valittiin Pauli Juusela *Kirkko ja kaupunki*.  29.3.2023. Helsinki:  Helsingin seurakuntayhtymä. Viitattu 2.4.2023.

Aiheesta muualla
----------------

* Kirkko ja kaupunki -näköislehti